A BIZOTTSÁG HATÁROZATA
(2006. november 28.)
a 2003/54/EK európai parlamenti és tanácsi irányelv egyes rendelkezéseitől való eltérés Málta számára történő engedélyezéséről
(az értesítés a C(2006) 5642. számú dokumentummal történt)
(Csak az angol nyelvű szöveg hiteles)
(2006/859/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a villamosenergia belső piacára vonatkozó közös szabályokról és a 96/92/EK irányelv hatályon kívül helyezéséről szóló, 2003. június 26-i 2003/54/EK európai parlamenti és tanácsi irányelvre (1) és különösen annak 26. cikkének (1) bekezdésére,
tekintettel a Málta által 2005. november 15-én benyújtott kérelemre,
miután a tagállamokat tájékoztatta a kérelemről,
mivel:
(1)
2005. november 15-én Málta kérte a Bizottságtól, hogy határozatlan időre eltérhessen a 2003/54/EK irányelv IV. fejezetében, 20. cikkének (1) bekezdésében és 21. cikkének (1) bekezdésében foglalt rendelkezésektől. Ilyen értelmű kérelem beadására az irányelv 26. cikkének (1) bekezdése alapján van mód.
(2)
A 2003/54/EK irányelv 2. cikkének 26. pontja értelmében Málta „kis, szigetüzemben működő rendszernek” minősül. E rendelkezés szerint „kis, szigetüzemben működő rendszer” az a rendszer, amelynek 1996. évi villamosenergia-fogyasztása 3 000 GWh-nál kevesebb volt, és amelyben az éves fogyasztásnak kevesebb mint 5 %-a származik a más rendszerekkel való összekapcsolásból. Málta 1996-ban 1 695 GWh villamos energiát fogyasztott. Málta villamosenergia-rendszere szigetüzemben működő, más rendszerekkel nem összekapcsolt rendszer, és az eltérési kérelem arra az időszakra vonatkozik, amíg ez a szigetüzem jelleg fennmarad.
(3)
A kérelemhez mellékelt iratok kellő mértékben alátámasztják, hogy a szigeten működő villamosenergia-rendszer méretét és struktúráját tekintve egyelőre lehetetlen, illetőleg gyakorlati szempontból értelmetlen volna versenyen alapuló villamosenergia-piac létrehozására törekedni. Ilyen körülmények között - különösen a villamosenergia-ellátás biztonságát tekintve - a piacnyitás jelentős problémákat szülne, és a fogyasztók számára magasabb költségeket eredményezne. Emellett átviteli rendszer sincs, ezért nem lehet kijelölni átvitelirendszer-üzemeltetőt; mivel pedig nincs verseny az ellátásban, indokolatlan alkalmazni a 2003/54/EK irányelvben a harmadik felek elosztórendszerekhez történő hozzáférésére előírt követelményeket.
(4)
A Málta által a kérelem alátámasztása érdekében előadott indokokat megvizsgálva a Bizottság meggyőződött arról, hogy az eltérés és annak alkalmazási feltételei nem veszélyeztetik a 2003/54/EK irányelv céljainak elérését.
(5)
Mindezek miatt a Málta által kért eltérést engedélyezni kell.
(6)
Azonban bár Málta kérelme a jelenlegi körülményeket kielégítően ismerteti, nem veszi figyelembe a közép- és hosszú távon lehetséges műszaki fejlődést, amely pedig jelentős változásokat eredményezhet. Ezért a helyzet rendszeres ellenőrzést igényel,
ELFOGADTA EZT A HATÁROZATOT:
1. cikk
Málta jogosult eltérni a 2003/54/EK irányelv IV. fejezetében, 20. cikkének (1) bekezdésében és 21. cikkének (1) bekezdésében foglalt rendelkezésektől.
2. cikk
Ha Málta villamosenergia-ágazatában jelentős változások állnak be, a Bizottság visszavonhatja vagy felülvizsgálhatja az eltérési jogosultságot.
Ennek érdekében Málta köteles figyelemmel kísérni villamosenergia-ágazatát és beszámolni a Bizottságnak az esetleg bekövetkező jelentős változásokról, ennek keretében tájékoztatást adni minden olyan új termelési engedély kiadásáról, új piaci szereplő megjelenéséről és infrastruktúra-építési tervről, amely szükségessé teheti az eltérési jogosultság felülvizsgálatát.
Málta emellett legkésőbb 2008. december 31-től kezdődően köteles kétévenként általános jelentést benyújtani a Bizottságnak. Ezekben a jelentésekben a díjszabási és árpolitikáról, valamint az eltérés kapcsán a fogyasztók védelme érdekében hozott intézkedésekről kell beszámolnia.
3. cikk
E határozat címzettje a Máltai Köztársaság.
Kelt Brüsszelben, 2006. november 28-án.